runetrust/blame-folketinget-dk huggingface dataset:
Per Larsen (KF), 2023-10-12:
Tak for det, formand.
Det giver jo rigtig god mening, så det er vi selvfølgelig med på.
Vi er bestemt også med på forslaget om, at der etableres en hjemmel i loven om hold af dyr til at delegere opgaven vedrørende sagsbehandlingen til fysiske eller juridiske personer på varig basis.
Det giver jo mulighed for at konkurrenceudsætte opgaven, hvad der i min optik bestemt ser ud til at være behov for, for det bør kunne gøres billigere.
Vi kan også læse forskelligt i nogle af høringssvarene, både fra Landsforeningen af Danske Mælkeproducenter, Landsforeningen af Danske Svineproducenter og Landbrug & Fødevarer, og jeg vil lige citere fra det høringssvar, Landbrug & Fødevarer har skrevet.
De skriver: »Fødevarestyrelsens gebyrer ligger på et generelt meget højt niveau, som i mange tilfælde er svært at forstå for virksomheder og landmænd, og som skader erhvervets konkurrenceevne og eksporten af dyr og fødevarer.
Landbrug & Fødevarer opfordrer derfor til, at styrelsen i stedet for automatisk regulering ser på mulighederne for effektivisering med henblik på at reducere omkostningerne.«
Vi har jo set timepriser i omegnen af 3.600 kr., fordi man opererer på kvarterbasis, og det er voldsomt store omkostninger i forhold til de kontroller, der er.
Så derfor vil jeg appellere til, at man får det konkurrenceudsat på nøjagtig samme måde, som hr. Carsten Bach gjorde rede for.
Det synes jeg simpelt hen at vi skylder dem for at sikre, at det ikke koster mere, end det er nødvendigt.
Så er der jo også en kritik fra dyrlægerne, som er stærke modstandere af, at de nu også skal til at finansiere den anmeldepligt af smitsomme sygdomme, som de har pligt til at håndtere.
Jeg kan sådan set godt følge dem i, at det måske burde lægges på produktionen, i stedet for at det er dyrlægerne, der skal til at betale for det.
Så har jeg ved den tekniske gennemgang også sagt, at jeg synes, at det er lige langt nok at gå, at man, når man opkræver gebyrer, så har mulighed for i op til 4 år faktisk at opkræve langt, langt højere gebyrer end det, der er behov for.
Jeg synes jo som udgangspunkt, at man, når man nu har haft et år, hvor man har opkrævet nogle gebyrer og man har kunnet se, hvad det her har kostet, så skal gøre kassen op og sige: Okay, her er der altså behov for, at vi enten lige regulerer nedad, hvis det er sådan, at vi har opkrævet for meget i gebyrer, eller øger prisen, hvis det er sådan, at vi kan konstatere, at beløbet ikke slår til.
Det sidste kan jeg næppe forestille mig med de størrelser på gebyrer, vi ser.
Men det kan jo blive exceptionelt store summer, der hober sig op over sådan en 4-årsperiode, og det giver ingen mening, så jeg vil henstille til, at man får kigget på, om ikke det kan gøres lidt mere hensigtsmæssigt, sådan at der ikke puges en masse penge sammen i Fødevarestyrelsen.
Flemming Møller Mortensen (S), 2023-10-12:
Vi har endnu et lovforslag, som har tre elementer.
Det drejer sig samlet set om, at vi vil gøre en række midlertidige ordninger permanente på baggrund af de erfaringer, vi har høstet de seneste år under de alvorlige kriser og konflikter, vi har haft.
Det gælder både coronapandemien, men det drejer sig også om erfaringer, vi har høstet i forhold til krigen i Ukraine.
Det har vist, at vi har kunnet omstille vores sundhedsvæsen med kort varsel.
Det handler altså i høj grad om, at vi lærer af de kriser, vi har været igennem, og at vi med stor fordel kan gøre flere af de tiltag, vi har gennemført, permanente.
Det første element handler om at smidiggøre mulighederne for at udlevere og sælge medicin, som ikke har en markedsføringstilladelse eller ikke er markedsført i Danmark, så lægen ikke længere skal søge tilladelse i hvert enkelt tilfælde.
I stedet kan Lægemiddelstyrelsen give tilladelse til salg og udlevering af de her lægemidler.
Det kan f.eks. være relevant i de tilfælde, hvor der opstår en helt pludselig mangel på lægemidler, så man må skifte over til et andet lægemiddel, som endnu ikke har en markedsføringstilladelse i Danmark.
Jeg synes, det er helt logisk, at vi tager skridtet og gør det permanent.
Det vil spare tid, når den enkelte læge ikke længere skal søge myndighederne om tilladelse, og vi skal både sikre en hurtigere behandling af patienterne, men også en mere sikker behandling af patienterne.
Det frigør naturligvis tid hos sundhedspersonalet.
Det andet element i lovforslaget drejer sig om transparens i lægemiddellagre.
Det handler om, at Lægemiddelstyrelsen permanent skal kunne få oplysninger om beholdninger af kritiske lægemidler i Danmark.
Det kan eksempelvis være ude på apotekerne.
Det er igen et vigtigt tiltag for at sikre, at vi har nok lægemidler på hylderne, så vi får bedre mulighed for at være på forkant med udviklingen og ikke pludselig bliver overrasket over, at man har forsyningsvanskeligheder i forhold til kritiske og nødvendige lægemidler.
Så det er også et spørgsmål om at bakke det op.
Det tredje element handler om, at vi kan tilbyde transport af patienter fra udlandet til behandling i Danmark.
Sådan en ordning har vi midlertidigt i forhold til krigen i Ukraine.
Vi tilbyder, at ukrainere kan komme og få behandling i Danmark, som en del af den støtte, vi yder til Ukraine.
Med forslaget lægges der op til at give indenrigs- og sundhedsministeren en permanent bemyndigelse til at kunne tilbyde transport af patienter og deres pårørende fra lande i en krisesituation til behandling i Danmark.
Det er jo i virkeligheden en bemyndigelse, vi ikke ønsker skal bruges, men det er virkelig godt at få givet den her bemyndigelse.
Vi mener fra socialdemokratisk side, at det er et spørgsmål om rettidig omhu, at vi gør den her ordning permanent, sådan at vi ikke pludselig i huj og hast skal til at handle politisk på tingene.
For nu at summere det op er det tre elementer, som vi fra socialdemokratisk side synes er virkelig fornuftige.
Og det er for alle tre elementers vedkommende et spørgsmål om, at vi synes, at det er rettidig omhu, at vi gør de her bestemmelser permanente.
Niels Flemming Hansen (KF), 2023-10-12:
Mange tak for det.
Jamen det kan jo gøres relativt kort.
Vi støtter også forslaget.
Vi synes, det giver rigtig, rigtig god mening også at give vognmændene noget forudsigelighed og en mulighed for at lave den grønne omstilling, som man ønsker.
Jens Meilvang (LA), 2023-10-12:
Tak, formand.
Som det er nævnt før, giver man nu sådan en gulerod for at gøre det, ved at man hæver gyldighedsperioden fra 5 til 10 år, hvis man investerer i nulemissionsbusser.
Vi kan i det hele taget godt lide den måde at tænke grøn omstilling på, hvor man gør det mere attraktivt at investere i noget grønt, hvorimod vi ikke er så vilde med det her med, at man gør noget skidt eller noget negativt i forbindelse med de ikke så grønne tiltag.
Vi synes, at det her er en rigtig god måde at løse det på, så vi støtter forslaget.
Kenneth Fredslund Petersen (DD), 2023-10-12:
Tak for ordet, formand.
L 21, forslag til lov om ændring af lov om trafikselskaber, vedrører en ændring af rutekørselstilladelser fra 5 til 10 år.
Det kan jeg egentlig gøre ganske kort.
At tilladelserne forlænges fra 5 til 10 år, hvis der er tale om nulemissionsbusser, giver rigtig god mening med tanke på de store investeringssummer, der er i forbindelse med nulemissionsbusser i dag, kontra dieseldrevne busser.
Kort sagt vil den længere kontrakt sikre, at indtjeningsperioden kan opveje merudgiften.
Danmarksdemokraterne støtter selvfølgelig forslaget.
Sofie Lippert (SF), 2023-10-12:
Tak for det.
Det her er et forslag, der kort sagt stiller de grønne busser bedre end de sorte, og det er vi i SF selvfølgelig store tilhængere af.
Det er godt, at vi nu giver bedre muligheder og bedre incitamenter til at vælge at anskaffe sig en nulemissionsbus frem for en bus, der forurener.
I SF er vi også rigtig glade for at få lov til at diskutere den kollektive transport her i salen.
Det er et vigtigt punkt for os.
Lidt for ofte oplever vi, at vi må vente med at tage de vigtige debatter om den kollektive transport, indtil ekspertudvalget kommer med deres anbefaling for næste år.
Så en stor tak fra os for, at vi kan tage et skridt i den rigtige retning for den kollektive transport.
Vi skal tage mange flere skridt sammen for at sikre en grøn og bæredygtig transport.
Vi hilser fra Alternativet, som selvfølgelig også støtter lovforslaget.
Peter Have (M), 2023-10-12:
Transportbranchen står over for en grøn omstilling, og derfor er det vigtigt med initiativer til at understøtte dette og skabe incitament for det.
En del af den grønne omstilling i transportsektoren er at udskifte busser til nulemissionsbusser.
Det har vi heldigvis allerede oplevet at de fleste regionale trafikselskaber er i fuld gang med, men vi mangler de private tilbud.
Derfor er formålet med dette lovforslag at gøre det mere attraktivt at udskifte bussen til en nulemissionsbus, og det gør vi ved at skabe sikkerhed for investeringen ved at sikre tilladelsen til rutekørsel for en 10-årig periode frem for den nuværende 5-årige.
Det er et lille indgreb, som sandsynligvis gør en ret stor forskel for den enkelte busoperatør og dermed også for den grønne omstilling i Danmark.
Derfor er Moderaterne også meget positivt stemt over for det her forslag, og vi støtter det naturligvis.
Peter Juel-Jensen (V), 2023-10-12:
Tak for det, formand.
Med dette forslag fremmer vi den grønne transport, så der udledes mindre CO 2 og støj, og så trafikken reduceres.
Det foreslås at ændre gyldighedsperioden for tilladelser til rutekørsel fra de nuværende 5 år til 10 år, såfremt tilladelsen udstedes til nulemissionsbusser.
Forslaget vil medføre, at det bliver mere attraktivt at investere i nulemissionsbusser, hvilket på kort sigt især forventes at gavne busselskaber, der kører sightseeingkørsel, altså de der hop on-hop off-busser.
Forslaget handler om tilladelse til privat rutekørsel, idet de regionale trafikselskabers rutekørsel sker i forhold til en tilladelse, der er givet indtil videre.
Alt i alt er det et forslag, hvor vi får taget et skridt i den rigtige retning – og det støtter Venstre.
Thomas Jensen (S), 2023-10-12:
Tak, formand.
Socialdemokratiet arbejder for at sikre, at alle transportformer omstilles til grønne drivmidler – det gælder biler, tog, færger, fly og selvfølgelig også busser.
Den grønne transport skal fremmes, så der udledes langt mindre CO 2 og motorstøj fra trafikken.
Med det her lovforslag foreslås det at ændre gyldighedsperioden for tilladelser til rutekørsel fra de nuværende 5 år til 10 år, såfremt tilladelsen udstedes til nulemissionsbusser.
Når busoperatøren får mulighed for at kunne opretholde en tilladelse i 10 år, giver det dem større sikkerhed for at kunne få forrentet investeringen til en nulemissionsbus.
Forslaget vil medføre, at det vil blive mere attraktivt at investere i nulemissionsbusser, hvilket især forventes at gavne busselskaber, der kører sightseeingkørsel, og private selskaber, der kører fjernbusser.
Alt i alt er det et rigtig godt lovforslag, som Socialdemokratiet støtter.
Jette Gottlieb (EL), 2023-10-12:
Her har vi for en gangs skyld et forslag, som ikke er mundsvejr og pral.
Det er et forslag, som rent faktisk støtter den grønne omstilling på den måde, at det bliver nemmere og billigere – i hvert fald på sigt – at investere i elektrisk transport i stedet for i benzindrevet transport.
Så Enhedslisten støtter det her forslag med glæde.
Stinus Lindgreen (RV), 2023-10-12:
Vi skal jo behandle et lovforslag, der handler om, at godkendelser til rutekørsel nu skal gælde i 10 år i stedet for de nuværende 5 år, såfremt man investerer i et nulemissionskøretøj.
Det er selvfølgelig rigtig fornuftigt.
Det vil alt andet lige være et incitament til at investere i grønne køretøjer, og dermed vil det fremme den grønne omstilling.
Og det er naturligvis noget, vi i Radikale Venstre bakker op om.
Thomas Monberg (S), 2023-10-12:
Som jeg også kom ind på i min tale, som ordføreren roste, ved vi jo ikke, hvad der kommer til at ske.
Men det, jeg har en fortrøstning i, er, at vi har fået ind i aftalen, at vi skal følge udviklingen.
Siden ordføreren forlod forhandlingerne, har vi faktisk fået et endnu kraftigere sikkerhedsnet ind, i og med at forligspartierne i det første år hver tredje måned skal orienteres om, hvordan monitoreringen er på markedet, så vi kan følge det tæt.
Og det har været vigtigt for os.
Sofie Lippert (SF), 2023-10-12:
Det er jo en skøn tiltro at have.
Jeg er ikke helt sikker på, at jeg deler den.
Føler ordføreren sig tilpas i det sikkerhedsnet, der er lavet?
Tror ordføreren på, at det er tilstrækkeligt til at sikre, at vi fortsat har ensartet postdækning i hele landet?
Thomas Monberg (S), 2023-10-12:
Tak til ordføreren for spørgsmålet.
Jeg anerkender også vores fælles fodslag i det her.
Jo, det er da en bekymring.
Når man slipper et marked fri, er det da en bekymring, for hvad sker der i det her?
Derfor har vi også prøvet så godt som muligt at lægge nogle sikkerhedsting ind i det her.
Men når man giver frihed til et marked og ser på, hvordan det kan gøres, er spørgsmålet altid: Hvad sker der?
Det ved vi jo ikke hundrede procent.
Derfor har vi også stillet en del spørgsmål under forhandlingerne.
Det ved jeg også at ordføreren i SF har gjort til Transportministeriet for at få det her afklaret.
Så det er derfor, at vi ud fra de svar og ud fra det læner os op ad Transportministeriets vurderinger i det her.
Sofie Lippert (SF), 2023-10-12:
Tak for ordet, og tak for en god tale.
Jeg kan jo høre, at noget af det, der bekymrer Socialdemokratiet, eller som Socialdemokratiet i hvert fald går op i, er det samme, som bekymrer mig og SF.
Og jeg vil derfor gerne spørge ordføreren, om det ikke bekymrer Socialdemokratiet, at en stor bunke høringssvar peger på risikoen for dårligere dækning og højere priser i landdistrikterne.
Thomas Danielsen (V), 2023-10-12:
Tak for ordet, formand.
Jeg vil også gerne takke ordførerne for den positive modtagelse af lovforslaget.
En del af den grønne omstilling af transportsektoren er, at vi får udskiftet vores busser til nulemissionsbusser, og de regionale trafikselskaber er i fuld gang, men vi skal også have de private tilbud med.
Det her lovforslag er et skridt i den retning, fordi det gør det mere attraktivt for de private busoperatører, der udfører rutekørsel, at anskaffe sig nulemissionsbusser.
Investeringen i en nulemissionsbus betaler sig bedre, når der kan udstedes en tilladelse med op til 10 års gyldighed.
Vi har således lyttet til interessenterne på området, der har gjort os opmærksomme på, at de nuværende 5 år er for kort en periode at kunne være sikker på at have en rutekørselstilladelse i, hvis en dyrere nulemissionsbus skal kunne betale sig.
Det er et rigtig godt eksempel på, hvordan vi med små skridt kan flytte tingene i den rigtige retning.
Konkret forventes lovforslaget bl.a. at medføre, at sightseeingbusserne i København vil blive udskiftet til nulemissionsbusser.
Det vil være til glæde for både passagererne og ikke mindst borgerne i København.
Der var en enkelt bemærkning fra hr. Niels Flemming Hansen – tak for den – i forhold til udbudspolitik generelt, og hvor man kunne lade sig inspirere, og det er jeg meget villig til at invitere alle, der ønsker det, til drøftelse om, særlig med togtransporten for øje.
Endnu en gang tak for de positive bemærkninger.
Jeg ser frem til udvalgsbehandlingen af lovforslaget.
Stinus Lindgreen (RV), 2023-10-12:
Tak, formand.
Et bredt flertal indgik, som vi har hørt, i forbindelse med infrastrukturplan 2035 en aftale om at lave et forsøg med brug af dobbelttrailere, når man skal køre gods rundt i Danmark.
Godstransport er naturligvis uundgåeligt i et land som Danmark, og derfor er det selvfølgelig fornuftigt at lave en grøn omstilling på dette område også.
Og som vi har hørt, vil dette forsøg have nogle klimamæssige fordele, fordi man kører samme mængde gods ved brug af færre lastbiler.
Det har en positiv indvirkning på brændstofforbruget og på vedligehold af lastbilerne rundtom i landet.
Så alt i alt er der potentielt nogle rigtig gode effekter af denne forsøgsordning.
Hvorvidt det skal udvides til andre strækninger, som flere ordførere har været inde på, må vi så vurdere, når vi har erfaringerne fra den forsøgsordning, vi nu sætter i værk med lovforslaget i dag.
Og med hensyn til det, som ordføreren for Enhedslisten var inde på, i forhold til om det slider mere eller mindre, er det jo også noget, vi må kigge på.
Vi sparer i hvert fald en motor væk, når man kører en vogn med to trailere, så jeg er ikke helt sikker på, at det forholder sig, som ordføreren siger, men det må vi jo kigge på, når vi har erfaringerne fra den her forsøgsordning.
Men vi bakker op fra Radikale Venstres side og glæder os til at stemme lovforslaget igennem.
Per Larsen (KF), 2023-10-12:
Tak for det, formand.
Som flere har været inde på, er det jo en bred aftale, der er lavet her.
Det er regeringen med Socialdemokratiet, Venstre, Moderaterne, Socialistisk Folkeparti, Danmarksdemokraterne, Det Konservative Folkeparti, Enhedslisten, Radikale Venstre, Dansk Folkeparti og Alternativet.
Det er jo meget tekniske ting, det handler om.
Når man læser høringssvarene, er der kun nogle få bemærkninger.
KL er bl.a. inde på, at der måske kan være et problem, hvis det er sådan, at skellet ligger midt i en privat fællesvej, men det kan vi jo tage i udvalgsbehandlingen.
Vi støtter selvfølgelig forslaget.
Helena Artmann Andresen (LA), 2023-10-12:
Liberal Alliance støtter også forslaget, selv om vi er opmærksomme på, at det ikke er en aftale, som vi er en del af, bl.a. fordi der var et krav om niveaufri adgang ind til nybyggede enfamilieshuse.
Den del kunne vi ikke lige se os selv i, men som sagt støtter vi op om lovforslaget.
Kristian Bøgsted (DD), 2023-10-12:
Tak for ordet.
Som det allerede er blevet nævnt, er det jo en masse tekniske specifikationer, vi får tilrettet her, så det passer med praksis.
Det er selvfølgelig et lovforslag, vi fra Danmarksdemokraternes side bakker fuldt ud op om, og vi er glade for at være med i en overordnet aftale.
Ligesom hr. Sigurd Agersnap vil jeg også gerne have lov at kvittere for, at det rent faktisk er blevet bemærket, at det skal være offentligt tilgængeligt.
Som sagt støtter vi forslaget fra Danmarksdemokraternes side.
Sigurd Agersnap (SF), 2023-10-12:
Tak for ordet, formand.
Nu sagde hr. Preben Bang Henriksen, at han måtte skuffe tilhørerne og sige, at der ikke kom nogen regeringskrise ud af det her lovforslag.
Jeg vil på samme måde skuffe og sige, at jeg heller ikke tror, at der kommer en krise ud af det i forhold til regering og opposition, for vi er også meget enige.
Lovforslaget indeholder fire tekniske ændringer af byggeloven, og som tidligere ordførere har været inde på, handler det om en undtagelse fra kundgørelse af tekniske specifikationer i Lovtidende, fastsættelse af regler om mindsteafstand for bebyggelse mod vej og præcisering af to af byggelovens bestemmelser om markedsovervågning.
Jeg har blot nogle få bemærkninger til disse ellers ret politikforladte ændringer.
I forhold til ændringen vedrørende tekniske specifikationers offentliggørelse i Lovtidende er det selvfølgelig afgørende, at informationerne er offentligt tilgængelige.
Det kan jeg også se har været bemærket i høringssvarene, og der ligger også en besvarelse fra ministeriet, der siger, at det vil være tilfældet.
Det vil jeg bare kvittere for og sige, at det selvfølgelig er afgørende for SF.
I forhold til reguleringen af bebyggelse til vej vil jeg sige, at det er et forslag, som vi fint kan se genindført i lovgivningen.
Det er korrekt, som også hr. Preben Bang Henriksen var inde på, at der ofte vil være lokal regulering, som er mere relevant at kigge på som bygherre, men det er afgørende, at det ikke alene reguleres ud fra vejskel, da der jo også findes steder, hvor en privat fællesvej i lokalplanssammenhæng er en del af de private matrikler.
Det er lidt svært at læse helt entydigt af høringssvaret, om der er taget højde for det, men jeg håber, at ministeren eventuelt kan opklare det i sin tale, eller at vi kan forfølge det i udvalgsarbejdet.
Med de bemærkninger vil jeg sige, at det er et lovforslag, SF selvfølgelig kan støtte.
Preben Bang Henriksen (V), 2023-10-12:
Tak for det.
Jeg må nok skuffe tilhørerne, for der bliver næppe nogen regeringskrise ud af det her forslag.
Det er nok, uden at jeg skal sætte karakter på de forslag, vi behandler her i Folketinget, et af de lidt mindre vigtige.
Der står i grundlovens § 22, at de regler, der fastsættes af regeringen, skal kundgøres på en eller anden facon.
Det plejer at være i Lovtidende.
Der står ikke noget om, hvor de skal kundgøres henne, og med det her forslag bliver det altså op til boligministeren at vurdere, hvor man vil offentliggøre de her regler om tekniske specifikationer i relation til bygningsreglementet.
Og som min kollega sagde, medtager det også afstandskrav fra vej til bygning, i forhold til at det kan beskrives i bygningsreglementet.
Der er det dog nok lige vigtigt at sige, at det ikke altid er der, man lige skal slå op for at finde ud af, om det nu er lovligt at bygge så tæt ved vejen, som man egentlig godt kunne tænke sig.
Det er sådan, at lokalplaner og byplanvedtægter går forud, og der vil sådan noget som oftest være beskrevet.
Det sidste er kontrol af byggevarer.
Det kan nu også ske i transportbiler, og det er der vist heller ingen der kan have noget imod.
Det kan vi i hvert fald ikke i Venstre.
Tak for det.
Thomas Monberg (S), 2023-10-12:
Tak for ordet, formand.
Tilbage i maj lavede vi en god aftale med et bredt flertal af Folketingets partier.
Aftalen skulle bl.a. styrke muligheder og tilgængelighed til boliger for personer med handicap.
Samtidig muliggjorde aftalen, at vi fik endnu flere nye studieboliger.
Derfor er jeg glad for, at vi med lovforslaget her får styr på nogle af de tekniske justeringer, der skal til, for at vores ambitioner på papiret også bliver virkelighed.
For det første indføres der mulighed for undtagelse af kundgørelse af lovgivning, som har tekniske specifikationer skrevet ind.
Det har allerede været tilfældet, hvor regler henviser til tekniske specifikationer, som ikke er offentliggjort på www.retsinformation.dk, men som tilgås andre steder.
For det andet fastsættes regler om mindsteafstand fra bebyggelse til vej.
Det er særlig for at imødekomme kommunerne, som har haft et ønske om, at hjemmelen blev tilføjet byggeloven for at fastholde kravet.
Det ønske imødekommer vi også her.
Til sidst præciserer vi byggeloven i forhold til markedsovervågning.
Det skal skabe en klarere sammenhæng i ordlyden mellem byggeloven og markedsovervågningsforordningen.
De tekniske justeringer udmønter ikke hele, men dele af den politiske aftale.
Jeg skulle hilse fra Radikale Venstre og sige, at de støtter lovforslaget.
Socialdemokratiet stemmer selvfølgelig også for lovforslaget.
Tak for ordet.
Nanna W. Gotfredsen (M), 2023-10-12:
Jeg vil som de to foregående også benytte anledningen til at glæde mig over det brede flertal, der står bag aftalen om bygge- og boligpolitiske indsatser, som vi også har med at gøre her.
Det er for os i Moderaterne afgørende vigtigt med gode, brede aftaler, hvor alle – så mange som overhovedet muligt – inddrages forud og lyttes til og perspektiver ses fra forskellige vinkler.
Det gælder altså også ikke mindst på boligområdet, der har så afgørende indflydelse på danskernes hverdag, livskvalitet og livsglæde og ikke mindst afgørende indflydelse for dem, der ikke har en bolig.
Det tager vi livtag med nu.
Det kommer i hvert fald.
Moderaterne støtter forslaget, og vi glæder os til et fortsat bredt samarbejde om boligpolitikken.
Sofie Lippert (SF), 2023-10-12:
Jeg tror ikke, at der er nogen tvivl om, at Venstres tillid til det frie marked ligger på et bedre sted end min tillid til det frie marked.
Jeg føler mig ikke sikker, men jeg forstår selvfølgelig, at man fra et liberalt perspektiv føler sig mere sikker på det her.
Når der så henvises til de her sikkerhedsmekanismer, der er blevet lagt ind, og som trods alt er bedre end ingenting, hvis du spørger mig, bliver jeg alligevel lidt usikker, fordi de jo er en del af den aftale, som de mange høringssvar svarer på.
Så vil jeg gerne spørge ordføreren, om man i Venstre ikke alligevel bliver en smule bekymret for, om den her aftale har en landsmæssig skævhed, når så mange fra landdistrikter og områder, der normalt har stor værdi for Venstre, sender høringssvar ind.